2 vas ná kind in spervuur belandArgieffoto Twee verdagtes is Maandag in hegtenis geneem in verband met die moord op ŉ vyfjarige seuntjie dié naweek in Lavender Hill in die Wes-Kaap. Brig. Novela Potelwa, woordvoerder van die polisie, sê die polisie het onverpoosd na die verdagtes gesoek nadat die kind Saterdagmiddag tydens ŉ skietery in Drury Court in die spervuur beland het. ŉ 22-jarige man is ook na bewering in dieselfde voorval geskiet en gewond. Hy is in ŉ kritieke toestand in die hospitaal. Volgens Potelwa sal die verdagtes, onderskeidelik 24 en 29 jaar oud, op 27 Desember in ŉ hof verskyn op aanklagte van moord en poging tot moord. Die verdagtes word ook moontlik aan ander misdade verbind.